Bjerkreimselva

Bjerkreimselva (eller Bjerkreimsvassdraget) er et av Rogalands største vassdrag. Det ligger i kommunene Bjerkreim og Gjesdal i Rogaland, og Sirdal i Agder. Hoveddelen ligger i Bjerkreim. Elva munner ut i Tengsvågen i Eigersund kommune. Elva er 73,2 km lang medregnet tilløpselver, og har et nedbørfelt på 702,6 km². Middelvannføringen ved munningen er 53,3 m³/s.Bjerkreimsvassdraget strekker seg fra Sirdalsheiene i øst Nordsjøkysten i vest og omfatter store deler av Høg-Jæren, Dalane og deler av Ryfylke. Utløpet er i Tengsfjorden rett nord for Egersund. Vassdraget har et sterkt forgreinet dreneringsmønster med mange små og store innsjøer. Landskapsformene i området preges av den nordøst-sørvestgående strøkretningen i berggrunnen, og både Maudalen, Austrumdalen og Ørsdalen har denne retningen. I øst og nord ligger høyfjell opp mot 1 000 moh, og lange, smale fjordsjøer som Ørsdalsvatn og Indre Vinjavatn skjærer seg inn i landskapet. Noen steder krysser elver over strøkretningen og mindre elver faller fra fjellene nedover dalsidene. I de vestlige delene av vassdraget er terrenget lavere, under 500 moh, småkupert og mer avrundet. 
Den øverste delen av vassdraget er Maudalsåna, som har utspring i fjellområdene sør for Hunnedalen i Sirdal. Ved utløpet av Birkelandsvatnet løper Austrumdalsåna sammen med hovedelva, og Storå med Sjevelandsåna, som er den største sideelva fra vest, kommer inn i Svelavatnet. Herfra heter elva Bjerkreimselva. Tre kilometer lenger sør kommer Oreåna inn fra Ørsdalen i øst. Elva renner gjennom kommunesenteret Bjerkreim og videre ned til Fotlandsvatnet. Fra Fotlandsvatnet går den siste, 1,5 kilometer lange elvestrekningen ned til Tengsvågen. Her ligger også Tengsfossen. 
I det over 703 km² store nedslagsfeltet ligger flere større vann, blant annet Ørsdalsvatnet, Hofreistæ, Austrumdalsvatnet og Birkelandsvatnet. Innsjøer over 1 km² dekker samlet hele 13 % av det totale arealet.
Vassdraget ble i 2005 vernet mot kraftutbygging gjennom Supplering av Verneplan for vassdrag. Det ble dog tatt forbehold om at det kan bygges småkraftverk på opptil 3 MW.


== Elver i vassdraget ==
Hver linje inneholder elvas navn og hvor den munner ut. Sideelver er innrykket i forhold til hovedelva, og er listet i den rekkefølge de munner ut i hovedelva, regnet fra munningen til kilden.

Bjerkreimselva – i Tengsvågen ved Tengs, 3 km nord for Egersund
Eikesvatnelva – 8 km nord for Egersund, fra vest
Soksåa – 2 km sørvest for Bjerkreim, fra øst
Oreåna – 2 km nordøst for Bjerkreim, fra øst
Litlåna – i Ørsdalsvatnet fra øst, ved Vassbø
Storåna – i Ørsdalsvatnet fra øst, ved Vassbø
Bjordalsåna – ved Bjordal, 10 km øst for Vassbø, fra øst
Kvitlaåna – ved Bjordal, 10 km øst for Vassbø, fra nord
Nordre Kvitlaåna – ved Kvisla, 10 km nordøst for Vassbø, fra nord
Søre Kvitlaåna – ved Kvisla, 10 km nordøst for Vassbø, fra øst
Storå – i Svelavatnet fra nordvest, ved Vikeså
Skjævelandsåna – ved Vikeså, fra nord
Hofreistæåni – i Svelavatnet fra nordøst, 1 km øst for Vikeså
Malmeisåna – i Hofreistæ fra nord
Austrumdalsåna (Åni) – ved Malmeim, fra øst
Storåna – i Birkelandsvatnet fra nordøst, ved Espeland
Maudalsåna – i Maudalsvatnet fra øst
Grunnåna – i Birkelandsvatnet fra nord, ved Espeland
Stølsåna – i Birkelandsvatnet fra nordvest, ved Birkeland


== Referanser ==


== Eksterne lenker ==
https://web.archive.org/web/20131019132259/http://www.nve.no/no/Vann-og-vassdrag/verneplan/Verneplanarkiv/Vest-Agder2/0272-Bjerkreimsvassdraget/